วัดเจษฎาราม เป็นวัดโบราณ ถูกทิ้งร้างเป็นเวลานาน ต่อมาได้มีพระอาจารย์นวม เดินทางมาจากวัดแสนคำ จังหวัดธนบุรี ได้ชักชวนประชาชนชาวมหาชัยทำการก่อสร้างเสนาสนะขึ้น เมื่อปีพุทธศักราช ๒๔๐๑ ได้ตั้งชื่อว่า วัดธรรมสังเวช แต่ประชาชนยังเรียกว่า วัดกระเจ็ด ตามชื่อคลอง ต่อมา พุทธศักราช ๒๔๓๙ เจ้าจอมมารดาโหมด ในรัชกาลที่ ๕ ได้มาพักแรมอยู่ที่บริเวณวัด และขนานนามให้ใหม่ว่า วัดเจษฎาราม พระอธิการยา พระอธิการบัว มาทำการก่อสร้างต่อ แต่ก็ไม่มีเสนาสนะที่มั่นคง จนถึงสมัยพระครูมหาชัยบริรักษ์ เป็นเจ้าอาวาสและเป็นเจ้าคณะแขวง ได้ทำการปลูกสร้างเสนาสนะขึ้น เป็นหลักฐานมั่นคง เช่น พระอุโบสถ ศาลาการเปรียญ หอสวดมนต์ หอไตร เป็นต้น ต่อมาเมื่อพุทธศักราช๒๕๐๑ พระราชสาครมุนี ได้บูรณปฏิสังขรณ์และได้ก่อสร้างอาคารเสนาสนะขึ้นอีกมาก ได้รับยกฐานะเป็น พระอารามหลวง เมื่อปีพุทธศักราช ๒๕๓๑ สถานะและที่ตั้ง วัดเจษฎาราม เป็นพระอารามหลวงชั้นตรี ชนิดสามัญ ตั้งอยู่เลขที่ ๑๙๓ ถนนเจษฎาวิถี ตำบลมหาชัย อำเภอเมืองสมุทรสาคร จังหวัดสมุทรสาคร มีที่ดินตั้งวัด เนื้อที่ ๕๗ ไร่ ๓ งาน ๕๓ ตารางวา ที่มา : วัดเจษฎาราม. (๒๕๖๔). ใน กรมการศาสนา , พระอารามหลวง เล่ม ๒. (พิมพ์ครั้งที่ ๒). (หน้า.๓๕๗-๓๕๙). กรมการศาสนา.
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ
ลิงค์ข้อมูลในระบบ Matrix